Infobiro
Infobiro je digitalna arhiva štampanih medija i drugih relevantnih sadržaja dostupan na Internetu. Pored online pretražive baze, posjeduje i klasični arhiv koji sadrži dnevne i sedmične novine i časopise objavljene u Bosni i Hercegovini i bivšoj Jugoslaviji od 1944. godine do danas, kao i najkompletniju kolekciju publikacija iz perioda rata u Bosni i Hercegovini. Procjenjeno je da Mediacentar Sarajevo i Infobiro posjeduju oko 70% svega što je objavljeno u periodu 1992 – 1995. godine. Ideja o stvaranju arhiva štampanih izdanja novina i časopisa koji izlaze u Bosni i Hercegovini nastala je 1995. godine. Rezultirala je bazom novinskih članaka – koje su korisnici pretraživali u prostorijama Mediacentra Sarajevo. Tokom 2004. pokrenut je Infobiro digitalni arhiv, čiji se arhiv sastoji od savremenog i historijskog arhiva. Savremeni arhiv čine novinske publikacije koje su objavljivane u periodu od 1945 do danas. Historijski arhiv čine historijske publikacije koje su procesom digitalizacije ponovo postale dostupne i pretražive. Historijski arhiv obuhvata period od 1850-1944.godine. Sadržaj u historijskom arhivu besplatno je dostupan za građane Bosne i Hercegovine kao dio njihove kulturno-historijske baštine a sve u skladu sa trendovima u oblasti bibliotekarstva i arhivistike u Evropskoj Uniji. U Infobiro se danas svakodnevno unosi između 300 i 350 tekstova dnevnih, sedmičnih i mjesečnih izdanja štampanih na područiju Bosne i Hercegovine. Primarni fokus digitalnog arhiva su štampani mediji. U bazi se mogu pronaći tekstovi iz Dnevnog avaza, Oslobođenja, Dnevnog lista, Nezavisnih novina, Dana, Slobodne Bosne, Starta, Novog Reportera, Ljiljana, Naših dana, Sarajevskih sveski, Sineasta kao i iz mnogih drugih. U arhivi se, također, nalaze i ZIPS, Poslovne novine, Banke i Business info i tekstovi novinske agencije ONASA (generalni i privredni servis). Oko 70 % sadržaja ovih štampanih medija se postavlja u digitalni arhiv.